Daarteenoor is daar ’n gebrek aan bewyse oor die potensiaal van grondorganismes om menslike patogene te onderdruk en patogeenuitbrekings deur biologiese bestuur (soos voorsien deur die ondergrondse biodiversiteit) te verminder.
Die besmetting van kos en voer met mikotoksiene is wêreldwyd ’n probleem. Akute mikotoksikose weens hoë dosisse mikotoksiene is skaars in mense en diere, maar die inname van lae tot matige hoeveelhede Fusarium-mikotoksiene is algemeen. Gewoonlik lei dit nie tot opvallende probleme nie aangesien die uitwerking bepaal word deur die soort mikotoksien, die vlak en duur van blootstelling, asook die ouderdom van die dier.
Fusarium is ’n groot genus filamentagtige swamme wat wêreldwyd voorkom. Dit het ’n goed gevestigde verband met verskeie plantspesies. Verskeie lede van die genus produseer mikotoksiene in graangewasse wat mense en diere se gesondheid beïnvloed wanneer dit in die voedselketting beland. Van die belangriker groep toksiene wat deur Fusarium-spesies geproduseer word, is fumonisien, moniliformien en beaverien.
Klimaatsverandering en die groeiende wêreldbevolking is belangrike faktore wat die wisselwerking tussen siekteveroorsakende swamme, diere en mense beïnvloed. Klimaatsverandering kan die globale verspreiding van mikotoksiese swamme en die mikotoksiene wat daarmee verbind word, beïnvloed. Veeboerdery sal ’n belangrike komponent van voedselvoorsiening wêreldwyd bly. Dieregesondheid is derhalwe noodsaaklik om veilige voedsel vir die menslike bevolking te produseer.
’n Treffende voorbeeld is antraks, waarvan die oorlewing in grond afhang van die pH van die grond, die Ca-, Mg- en Sr-konsentrasies, asook grondtekstuur. Nog ’n voorbeeld is tetanus, veroorsaak deur Clostridium tetani, wat oorgedra word deur grond en dodelik kan wees.
Volgens die Wêreldgesondheidsorganisasie het 49 000 pasgeborenes wêreldwyd in 2013 binne die eerste 28 dae van hul lewe aan neonatale tetanus gesterf, terwyl in 2015 daar 10 337 aangetekende gevalle van tetanus wêreldwyd was.
Die biodiversiteit van Suid-Afrikaanse grond is hoog. Dit bevat minstens 2% van die wêreld se gronddiversiteit, met ’n hoë vlak van endemisme. Ondersoeke na grondorganismes in groot dele van Suid-Afrika is nog nie gedoen nie, en taksonomiese kennis ontbreek vir baie taksons.